ED

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

Αθήνα, 1 Αυγούστου 2024

**Επίσκεψη εργασίας της Υπουργού Πολιτισμού Λίνας Μενδώνη, στο Οικουμενικό Πατριαρχείο**

Για την πρόοδο των εργασιών συντήρησης οι οποίες εκτελούνται από το Ευρωπαϊκό Κέντρο Βυζαντινών και Μεταβυζαντινών Μνημείων (ΕΚΒΜΜ) στον Πατριαρχικό Ιερό Ναό του Αγίου Γεωργίου, στο Φανάρι, ενημερώθηκε χτες η Υπουργός Πολιτισμού Λίνα Μενδώνη, στο πλαίσιο επίσκεψης εργασίας που πραγματοποίησε στο Οικουμενικό Πατριαρχείο.

Μετά το πέρας της κατ΄ ιδίαν συνάντησης της Λίνας Μενδώνη με τον Παναγιώτατο Οικουμενικό Πατριάρχη κ.κ. Βαρθολομαίο, ξεναγήθηκαν στο άριστα ανακαινισμένο κτήριο της Πατριαρχικής Αστικής Σχολής Μαρασλή. Ακολούθως, ενημερώθηκαν ενδελεχώς από την διευθύντρια του ΕΚΒΜΜ Φλώρα Καραγιάννη για την πρόοδο των εργασιών συντήρησης που εκτελούνται τόσο στο τέμπλο, όσο και στις ιερές εικόνες του Πατριαρχικού Ναού του Αγίου Γεωργίου.